钦定古今图书集成/明伦汇编/官常典/第685卷 > 滕康
## 钦定古今图书集成/明伦汇编/官常典/第685卷 > 滕康

按《宋史》本传：“康字子济，应天府宋城人。登崇宁五年
进士第，又中词学兼茂科，除秘书省正字，迁著作佐
郎、尚书工部、礼部员外郎，国子司业。靖康二年，元帅
府闻康习宪章，召至济州，率群臣劝进，除太常少卿，
使定登极礼仪。凡告天及肆赦之文，皆康为之，辞意
激切，闻者感动。除起居舍人，权给事中，进起居郎，兼”
讨论祖宗法度。检讨官，试中书舍人。会显谟阁学士
孟忠厚乞用父减年迁官，康言：“忠厚，隆祐太后之侄
也。太宗以来，凡母后兄弟之子，无为侍从者。”武义大
夫康义用登极恩迁遥郡刺史。康又封还词头，言：“恩
例迁官一等，谓于阶官上进一阶。今康义得特旨转
一官，自武义大夫躐上遥郡刺史，名为迁一官，实升
五等，紊法之甚也。自古召乱之源，非外戚挠法，则内
侍干政，汉、唐可鉴。”凡再降旨，竟不肯行。后军统制韩
世忠以不能戢所部，坐赎金。康言：“世忠无赫赫功，祇
缘捕盗微劳，遂”〈阙〉“亚节钺。今其所部卒伍，至夺御器，
逼谏臣于死地，乃止罚金，何以惩后？”诏降世忠一官，
知江州。陈彦文用刘光世奏，录其守城功，迁龙图阁
待制。康以光世所上彦文功状，前后抵牾阁而未下。
宰相力主彦文，趣康行词，康论不已，宰相衔之。会布
衣省试卷子不合式，康以其文取之，谏官李处遁论
奏，遂以集英殿修撰提举杭州洞霄宫。未几，移跸钱
塘，再除中书舍人。奏曰：“去岁郊礼前日食，而日官不
以闻，廷臣不以告。使陛下所以应天者未至，故逆臣
敢萌不轨者，无先事之戒也。陛下即位行再岁矣，恻
怛爱民之政徒为空言，而百姓不被其恩；哀痛责躬
之诏不著事实，四方不以为信。忠佞并驰而多士解
体，刑赏失当而三军沮气。臣愿陛下取建炎初元以
来所下诏书、所举政事，熟思审度，得无一二不类臣
言者乎？望参稽得失而罢行之。”上再三褒谕，称其有
谏臣风，除左谏议大夫。旬日间，封章屡上，遂擢翰林
学士。翌日，除端明殿学士、同签书枢密院事。建炎三
年，宰相吕颐浩议幸武昌，为趋陕之计。既移跸建康，
又议欲尽弃中原，徙居民于东南，康力持不可，上悟
而止。未几，上请太后奉神主如江西，以参知政事李
邴权知三省、枢密院事，康为资政殿学士，同从卫以
行。邴辞疾，又命康权知，以刘玨为贰。赐康褒诏，许缀
宰执班奏事。康从卫至洪州，刘光世护江不密，金人
绝而渡。康等仓卒奉太后趋虔州，殿中侍御史张延
寿论“康与玨无忧国之心，至使太后涉险，为敌人追
迫”，责授康秘书少监，分司南京，永州居住。未几，许自
便，复左朝请大夫，提举明道宫。绍兴二年九月，卒，年
四十八。八年，追复龙图阁学士。有《文集》二十卷。